Mai martaba Alhaji Abbas Njidda Tafida Sarkin Muri, Jalingo, jihar Taraba, Najeriya. Shine sarki na goma sha biyu (12) a daular masarautar Muri, kuma ya hau sarautar ne a shekarar 1988 biyo bayan sauke sarki Alhaji Umaru Abba Tukur daga karagar mulki. An haifi mai martaba sarkin Muri Alhaji Abbas Njidda Tafida a ranar 10 ga watan shida na shekarar 1953 a cikin garin Jalingo babban birnin jihar Taraba. Alhaji Abbas ya kasance daga tsatson marigayi Lamido Nya Jatau wanda ya kafa garin Jalingo kuma jika ne ga Lamido Mafindi, sarki na tara a daular. Mai martaba Alhaji Abbas bayan karatun Islamiya da na Alqur'ani mai girma da yayi, ya shiga makarantar firamari na Mohammadu Nya Primary School dake garin Jalingo a shekarar 1961 har lokacin da ya kammala a shekarar 1967. Bayan kammala makarantar firamarin, mai martaba ya ci gaba da karatunshi na sakandari a Government College Keffi wanda yake a jihar Nasarawa a yau a shekarar 1967 zuwa shekarar 1973.